Aalborg Pirates er klar til dette års finalekampe om det danske mesterskab i ishockey, hvor modstanderen bliver Rungsted Seier Capital. Aalborg Pirates sikrede sig i går finalepladsen efter at have besejret Esbjerg i semifinalen med 3-2, og det skete på udebane i Esbjerg, så efter sejren og jublen havde spilleren fået fri i dag. Så ingen spillere var på is, kun folkene bag Aalborg Pirates var mødt op i dag i Gigantium til planlægningsmøde om de kommende kampe om guldet. - Rungsted sluttede som nummer et i grundspillet, og vi sluttede som nummer to, så i princippet er det de to bedste hold, der er kommet så langt. Og Rungsted vil gerne frem over isen, og det vil vi også gerne, så jeg tænker, at det forhåbentlig bliver et festfyrværkeri, siger administrerende direktør i Aalborg Pirates Lars Laursen. Han ærgrer sig over, at der ikke kan komme tilskuere i Gigantium og overvære finalekampene, som er højdepunktet på sæsonen. Første finalekamp spilles fredag aften i Rungsted.

Referat:
Administrerende direktør hos Aalborg Pirates, Lars Laursen, forventer et festfyrværkeri i finaleserien mod Rungsted Seier Capital.